Document ID: 31993R1785

KOMISSION ASETUS (ETY) N:o 1785/93,
annettu 30 päivänä kesäkuuta 1993,
tekstiilialoilla käytettävien maatalouden muuntokurssien määräytymisperusteista
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon yhteisessä maatalouspolitiikassa sovellettavista laskentayksiköistä ja muuntokursseista 28 päivänä joulukuuta 1992 annetun neuvoston asetuksen (ETY) N:o 3813/92(1) ja erityisesti sen 6 artiklan 2 kohdan,
sekä katsoo, että
silkkiäistoukkien kasvatusta edistävistä erityistoimenpiteistä 24 päivänä huhtikuuta 1972 annetulla neuvoston asetuksella (ETY) N:o 845/72(2), sellaisena kuin se on viimeksi muutettuna asetuksella (ETY) N:o 2059/92(3), käyttöön otettu tuki myönnetään silkkiäistoukan munia sisältäville laatikoille, joissa toukkien kasvatus on onnistunut; tämän vuoksi taloudellista tavoitetta voidaan keskimäärin pitää toteutuneena kunkin markkinointivuoden 1 päivänä elokuuta; tämä päivämäärä voi siis olla silkkiäistoukkien tukeen sovellettavan maatalouden muuntokurssin määräytymisperusteen päivämäärä,
pellavan, hampun ja silkkiäistoukkien tukioikeuden määräytymisperusteesta 3 päivänä huhtikuuta 1975 annetussa komission asetuksessa (ETY) N:o 876/75(4), pellava- ja hamppukuitujen yksityisen varastoinnin tukioikeuden määräytymisperusteesta 14 päivänä toukokuuta 1986 annetussa komission asetuksessa (ETY) N:o 1426/86(5) sekä yksityiskohtaisista säännöistä puuvillan tukijärjestelmän soveltamisesta 3 päivänä toukokuuta 1989 annetun komission asetuksen (ETY) N:o 1201/89(6), sellaisena kuin se on viimeksi muutettuna asetuksella (ETY) N:o 2328/92(7), 15 artiklassa määritetään maatalouden muuntokurssiin vaikuttavat tekijät sellaisin perustein ja oikeussäännöksin, joita on muutettu huomattavasti asetuksella (ETY) N:o 3813/92 käyttöön otetun uuden maatalouden rahapoliittisen järjestelmän yhteydessä; maatalousalalla käytettävien muuntokurssien vahvistamista ja soveltamista koskevista yksityiskohtaisista säännöistä 30 päivänä huhtikuuta 1993 annetussa komission asetuksessa (ETY) N:o 1068/93(8) vahvistetaan uusien säännösten perusteella maatalouden muuntokurssin määräytymisperusteet, joita sovelletaan erityisesti kyseisiin määriin,
asetuksen (ETY) N:o 1068/93 10 artiklan 1 ja 2 kohdassa säädetään, että vähimmäishintaa ja puuvillan tukea koskevat ne määräytymisperusteet, jotka todella täsmennetään asetuksen (ETY) N:o 1201/89 15 artiklassa; on kuitenkin aiheellista antaa mahdollisuus vahvistaa tukea koskevat maatalouden muuntokurssit ennakolta,
asetuksen (ETY) N:o 1068/93 11 artiklan 1 kohdassa säädetään markkinointivuoden alussa voimassa olevan maatalouden muuntokurssin soveltamisesta pellavan ja hampun hehtaaritukiin; mainitun asetuksen 10 artiklan 3 kohdassa säädetään, että pellava- ja hamppukuitujen yksityiseen varastointiin liittyvä määräytymisperuste on jokaista kyseistä erää koskevan sopimuksen ensimmäinen täytäntöönpanopäivä; tämän vuoksi asetukset (ETY) N:o 876/75 ja (ETY) N:o 1426/86 voidaan kumota, ja
tässä asetuksessa säädetyt toimenpiteet ovat pellavan ja hampun hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Silkkiäistoukkien tukioikeuden määräytymisperustetta pidetään toteutuneena kyseisen markkinointivuoden 1 päivänä elokuuta.
2 artikla
Lisätään asetuksen (ETY) N:o 1201/89 15 artiklaan alakohta seuraavasti:
"Tukea koskeva maatalouden muuntokurssi voidaan kuitenkin vahvistaa ennakolta komission asetuksen (ETY) N:o 1068/93(*) 13-17 artiklassa tarkoitetuin edellytyksin.
(*) EYVL N:o L 108, 1.5.1993, s. 106."
3 artikla
Kumotaan asetukset (ETY) N:o 876/75 ja (ETY) N:o 1426/86.
4 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan markkinointivuodesta 1993/1994 alkaen.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 30 päivänä kesäkuuta 1993.

Labels: 17
19
6